Northug fikk svenske-bank i generalprøven til VM
Johan Olsson leverte en knallsterk 15 kilometer og vant det siste løpet før VM starter i Val di Fiemme den kommende uken. Petter Northug var aldri i nærheten av pallen i Davos og endte til slutt på 14. plass. - Det var en grei gjennomkjøring, men jeg sluknet litt mot slutten og tapte mye tid, oppsummerer Northug. Han holdt greit følge med teten på den første runden av 15 kilometeren, men så ble avstanden betydelig større. - Jeg vet akkurat hvor jeg tapte tiden. Det var i det tunge partiet. Men det er viktig å ikke tenke for mye på dette. Jeg har fått gjort det jeg har ønsket å gjøre og er der jeg vil være før VM, sier Northug. - Hva tenker du om at en svenske vinner generalprøven? - Nei, det var vel det som skjedde i Oslo også det, sier han til VG Nett. Før VM i Oslo i 2011 vant nemlig Daniel Richardsson generalprøven. Den gang var det Northug som kunne le sist og best.27-åringen startet som nummer 82, begynte rolig og la seg et stykke bak teten fra start. Skiesset så ut til å ha det betydelig tyngre enn normalt i sporet og fikk ikke fart på skiene - og da Northug hadde gått 12 av sine 15 kilometer var han hele 36 sekunder bak Johan Olsson.Olsson gikk ut før Northug og kjempet lenge mot tiden til den tyske ringreven Axel Teichmann. Teichmanns tid var sterk, men en god avslutning av Olsson gjorde at han var 15 sekunder foran Teichmann i mål. Også Dario Cologna og Aleksandr Legkov passerte tyskeren og tok de neste plassene på pallen. Northug gikk til slutt i mål 47,9 sekunder bak Olsson - uten at det virket som om han hadde tatt seg helt ut. Olsson bryr seg ikke nevneverdig om at han knuste den norske skikongen i Davos. - Jeg tenker ikke på det. Jeg er jo 58,1 sekunder foran Marcus Hellner, som også kan vinne gull på 15 kilometer, så det spiller overhodet ingen rolle, sier Olsson til VG Nett. Sjur Røthe ble beste nordmann på sjuendeplass. Han ble slått med vel et halvt minutt av Olsson. Martin Johnsrud Sundby åpnet godt i Davos, men sprakk og falt etter hvert ned på resultatlisten og endte på 28. plass. - Det funket ikke i det hele tatt i dag. Jeg åpnet som jeg burde, men så var det helt stopp, sier Sundby til VG Nett.1. Johan Olsson 2. Dario Cologna + 11,8 3. Alexander Legkov + 13,97. Sjur Røthe + 30,5 9. Finn Hågen Krogh + 36,5 14. Petter Northug jr. + 47,9 19. Chris Andre Jespersen + 59,2 28. Martin Johnsrud Sundby + 1.12,8 48. Didrik Tønseth + 1.58,9
Petter Northug (27) slet i generalprøven til ski-VM og havnet langt bak den svenske vinneren.